Uitbreking van varkgriep in Noordwes aangemeldArgieffoto ŉ Uitbreking van Afrika-varkgriep is in die Zeerust-omgewing in Noordwes aangemeld, het die departement van landbou, bosbou en visserye gesê. Zweli Silangwe, waarnemende woordvoerder van die departement, het Donderdag in ŉ verklaring gesê ŉ plaas in die omgewing waar dié siekte onder varke kop uitgesteek het, is deur die Noordwes- provinsiale veeartsenydienste onder kwarantyn geplaas. Opvolgondersoeke word tans gedoen en siektebeheermaatreëls word toegepas. Luidens die verklaring is Afrika-varkgriep ŉ ernstige siekte onder varke wat kan veroorsaak dat dié diere baie vinnig siek word en tot die dood van talle varke in ŉ kort tydperk kan lei. Die siekte word oorgedra deur kontak met besmette varke of vlakvarke wat besmette bosluise uit die endemiese gebied, waar die siekte voorkom, vervoer. Voeding uit kombuisafval kan ook die siekte oordra. Afrika-varkgriep het geen effek op die mens nie. Die uitbreking is Woensdag by die Wêreldorganisasie vir Dieregesondheid (OIE) aangemeld. Die departement het gesê boere word aangeraai om eerder nie varke saam met vlakvarke in hokke of kampe aan te hou ne. Dit is ook belangrik om net varke te koop wat uit ŉ gesonde kudde kom. “Onder geen omstandighede mag kombuisafval aan varke gevoer word tensy dit ŉ uur lank gekook is om die siekte uit te skakel,” lui die verklaring. Die departement het boere gemaan om uiters versigtig te wees waar hulle varke aankoop, aanhou en ook wat hulle hul varke voer om dié siekte in hul kudde te voorkom.